Oulun urheilu

Oulun urheilu sisältää sekä huippu-urheilua että monipuolisia harrastusliikunnan mahdollisuuksia.

Oulussa toimii noin 200 urheiluseuraa, joissa harrastetaan monia urheilulajeja.

Oulussa on ollut aina vilkas urheilutarjonta, ja varhaisimmat tiedot urheilutapahtumista yltävät 1800-luvun lopulle, jolloin kaupungin ruotsinkielinen väestö harrasti purjehdusta sekä luistelua ja suomenkielinen hiihtoa. Tuolta ajalta ovat peräisin myös Oulun vanhimmat urheiluseurat Oulun Purjehdusseura, Oulun Luistinseura (OLS) ja Oulun Hiihtoseura. Palloilulajeista vanhimmat ovat jääpallo ja jalkapallo. Oulun NMKY perustettiin vuonna 1896.

Kamppailulajeissa yksi parhaimmin menestynyt seura Oulussa on Oulun ITF Taekwon-Do-seura. Tässä maailman 8.–10. suurimmassa lajissa, (70–80 miljoonaa harrastajaa, yli 200 maassa harrastetussa lajissa; ITF on lajin toiseksi suurin maailmanliitto) kansainvälisistä arvokisoista on tullut useita mitaleja. Muun muassa Janne Korhonen (taekwondoin) on kolminkertainen Euroopan mestari lajissaan. Jaana Ronkainen on menestynyt judoka, Euroopan mestari, hopea- ja pronssimitalisti. Juha Hänninen on moninkertainen Suomen mestari ja olympiaedustaja nyrkkeilyssä. Myös Pasi Laurén on edustanut maataan ja kotikaupunkiaan olympiatasolla.

Myös kilpatanssiseura Oulun Telemark Team on muokannut oululaisten historiaan yli 200 SM-mitalia sekä kymmeniä SM-kultamitaleita. Seurasta on kasvanut monia kuuluisia tanssialan huippuja, kuten Sirpa Suutari-Jääskö ja Jukka Haapalainen, Hanna Karttunen, Jussi Väänänen ja Katja Koukkula, Merja Satulehto ja useat Tanssii Tähtien Kanssa -ohjelman ammattilaiset. Seuran perustajajäsenet ja Pohjois-Pohjanmaan 2015 urheilugaalan elämäntyöpalkinnon saaneet Salme ja Asko Raukovaara ovat tehneet vuosikymmenten aikana suurta mainosta Oulun kaupungille. Vuonna 1965 perustettu seura on Suomen menestynein tanssiurheiluseura sekä kotimaassa että ulkomailla.

 Historia 
Pohjois-Suomen liikuntakulttuurin kehitys erosi merkittävästi Etelä-Suomesta sekä ajoitukseltaan että painotuksiltaan. Alue oli hiihtourheilun edelläkävijä, mutta muut liikuntamuodot levisivät vasta 1900-luvun alussa. Oulu oli 1800-luvun jälkipuoliskolla kohonnut tasamaahiihdon merkeissä Suomen hiihdon keskukseksi. Siellä oli yritetty muodostaa valtakunnallinen hiihtoliitto, mikä osoittaa kaupungin johtavaa asemaa tässä urheilulajissa.

Voimistelu-, paini- ja yleisurheilu alkoi Pohjois-Suomessa viritä voimakkaana vasta 1800-luvun lopussa lopussa. Ensimmäisenä perustettin Tyrnävän nuorisoseuran voimisteluosasto vuonna 1900. Samaan aikaan Ouluun muodostettiin useita voimisteluseuroja, muutamat vanhempien järjestöjen alaosastoiksi.

 Yleisurheilu 
Oulun merkittävin yleisurheiluseura on Oulun Pyrintö, joka luokitellaan yleisurheilun Superliigaan. Pyrinöllä oli vuonna 2024 yhteensä 380 luokkaurheilijaa. Pyrinnön ohella Superliigaan luokitellaan myös Kuivasjärven Aura, jolla oli vuonna 2024 yhteensä 194 luokkaurheilijaa.

Oulun Pyrintö on voittanut Kalevan maljan kilpailun kaksi kertaan, sijoittunut 17 kertaa kolmen parhaan joukkoon sekä 45 kertaa kymmenen parhaan joukkoon.

 Palloilulajit 
Oululaiset palloiluseurat ovat pelanneet marginaalilajeja lukuun ottamatta kaikkien lajien pääsarjoissa. Miesten mestaruuksia ovat voittaneet jalkapallossa Oulun Palloseura (2), jääkiekossa Kärpät (8), pesäpallossa Lippo (4), jääpallossa OPS (7) ja OLS (15), kaukalopallossa Bandy-84 ja  lentoallossa Sun Volley.

Muita palloilulajien oululaisia pääsarjaseuroja ovat olleet muun muassa futsalissa Tervarit ja FC Oulun Pallo, jääpallossa OPP, OTP ja Oulun Tarmo, kaukalopallossa Oulun Pallo-Karhut, R-Ville Team ja RB-Oulu, koripallossa ONMKY, salibandyssä OLS ja Merikoski SBT sekä lentopallossa ETTA ja Kisko. Pienemmissä palloilulajeissa oululaisia pääsarjaseuroja ovat olleet OYUS (rugby). Oululainen Beach Volley Team Nurminen-Piippo voitti SM-hopeaa 2011 ja SM-kultaa 2012.

Naisten palloilusarjoissa oululaista menestystä ovat edustaneet pesäpallossa Lippo, jääkiekossa Kärpät, jääpallossa OPS, salibandyssä OLS, Rankat Ankat ja Merikoski SBT, jalkapallossa OPS, ONS ja OTP sekä lentopallossa ETTA.

 Jalkapallo 
Oulun menestynein jalkapalloseura on Oulun Palloseura, joka on pelannut pääsarjatasolla yhteensä kahdeksan kauden ajan. OPS on voittanut Suomen mestaruuden kaksi kertaa vuosina 1979 ja 1980. OPS:n ohella pääsarjassa ovat pelanneet Oulun Työväen Palloilijat (14 kautta), AC Oulu (7 kautta) sekä FC Oulu (2 kautta). AC Oulu sijoittui liigacupissa toiseksi vuonna 2023..

Toiseksi korkeimmalla sarjatasolla ovat pelanneet Oulun Luistinseura (4 kautta), Tervarit (3 kautta), FC 1991 (2 kautta) sekä Oulun Kärpät ja Oulun Tarmo (1 kausi). Useamman kauden kolmanneksi korkeimmalla sarjatasolla pelanneita oululaisseuroja ovat JS Hercules (8 kautta) sekä Haukiputaan Pallo, Oulun Pallo ja Pateniemen Vesa (2 kautta).

 Pesäpallo 
Oulun menestynein pesäpalloseura on Oulun Lippo. Lippo on pelannut Suomen korkeimmalla sarjatasolla SM-sarjassa ja Superpesiksessä yhteensä 35 kauden ajan ja voittanut neljä Suomen mestaruutta sekä naisten pääsarjassa 38 kauden ajan voittaen kaksi Suomen mestaruutta.

Lipon ohella toiseksi korkeimmalla sarjatasolla ovat pelanneet Oulun Pyrintö (10 kautta), Oulun Työväen Palloilijat (7 kautta), Kiimingin Urheilijat (2 kautta), Oulun Polte (2 kautta), Oulujoen Kiekko (1 kausi) sekä Oulunsalon Vasama (1 kausi). Naisten toiseksi korkeimmalla sarjatasolla ovat pelanneet myös Raksilan Likat (2 kautta).

Pesäpallon arvo-ottelu, Itä-Länsi, on pelattu Oulussa viisi kertaa vuosina 1951, 1970, 1991, 2000 sekä 2005.

 Lentopallo 
Ouluin menestynein lentopalloseura on Lentopalloseura Etta, joka on pelannut miesten pääsarjassa 19 kauden ajan. Etta on saavuttanut yhden SM-hopean. Ettan lisäksi pääsarjassa pelanneita oululaisseuroja ovat Oulun Kisko (6 kautta) sekä Sun Volley (3 kautta). Sun Volley on voittanut Suomen mestaruuden vuonna 2010.

 Amerikkalainen jalkapallo 
Amerikkalaisessa jalkapallossa Oulun menestynein seura on Northern Lights, joka on pelannut korkeimmalla sarjatasolla Vaahteraliiga]ssa 15 kauden ajan. Northern Lights on saavuttanut SM-pronssin vuonna 1990.

 Vesiurheilu 
 Purjehdus 
Purjehdusurheilu on yksi vanhimpia urheiluperinteitä, jonka juuret juontavat Suomessa 1800-luvun puoliväliin. Vuonna 1881 perustettu Oulun Purjehdusseura on Suomen seitsemänneksi vanhin pursiseura ja Oulun vanhin yhtäjaksoisesti toiminut urheiluseura. Seura toimi alkujaan ruotsinkielisellä nimellä Uleåborgs Segelförening.

 Talviurheilu 
 Hiihto 
Oulun merkittävin hiihtoseura on hiihtoliiton valioluokkaan sijalle 13 luokiteltava ProSki Oulu. ProSki Oulu on erikoistunut erityisesti huippu-urheilutoimintaan. Muita I-luokkaan luokiteltavia oululaisia nuoriso- ja harrasteseuroja ovat Oulun Kilpa-Veljet, Oulun Hiihtoseura ja Haukiputaan Veikot. II-luokkaan kuuluvia hiihtoseuroja ovat Ylikiimingin Nuijamiehet sekä Kuivasjärven Aura.

 Jääkiekko 
Oulun menestynein jääkiekkoseura on Oulun Kärpät, joka on pelannut pääsarjassa yhteensä 40 kauden ajan. Kärpät on voittanut yhteensä kahdeksan Suomen mestaruutta vuosina 1981, 2004, 2005, 2007, 2008, 2014, 2015 ja 2018.

Toiseksi korkeimmalla sarjatasolla pelanneita oululaisjoukkueita ovat Oulun Palloseura (5 kautta), Oulun Työväen Palloilijat (4 kautta), Oulun Jääkiekkoilijat (2 kautta) sekä Kiekko-Laser ja Pateniemen Urheilijat (1 kausi).

Kolmanneksi korkeimmalla sarjatasolla ovat pelanneet Kiekko-Oulu (12 kautta), Polar-Kiekko (10 kautta), Eka-Kiekko (9 kautta) sekä Raksila Bulldogs ja Terva-Kiekko (1 kausi).

Urheilupaikat
Oulun urheilupaikat ovat keskittyneet urheilukeskuksiin. Merkittävin niistä on Raksilan urheilukeskus, jossa sijaitsevat vuonna 1975 rakennettu Oulun jäähalli (6 614 katsojaa), monitoimiareena Ouluhalli, tekojäärata ja pesäpallostadion. Vuonna 2025 puretun Oulun uimahallin tilalle rakennettavan Oulun vesiliikuntakeskuksen on määrä valmistua vuonna 2029.

Raatin urheilukeskuksessa sijaitsevat jo 1950-luvulla vesivoimalaitostyömaan kivijätteiden päälle rakennettu yleisurheilu- ja jalkapallostadion lisäalueineen sekä uimahalli. Vuosina 2009–2011 Raatin urheilukeskus remontoitiin perusteellisesti: Stadion uusittiin täysin, ja sen katsomoita laajennettiin. Uimahalli peruskorjattiin ja sitä laajennettiin, minkä lisäksi rakennettiin kaksi liikunta salia ja kuntosali. Hiekkapintainen lisäalue muutettiin tekonurmipintaiseksi harjoituskentäksi. Hankkeen kustannukset olivat yli 21 miljoonaa euroa.

Muita merkittäviä urheilualueita ovat Oulun pääasiallinen jalkapallokenttä Castrenin urheilukeskus, Linnanmaan urheilupuisto (harjoitusjäähalli ja liikuntahalli ja uimahalli) sekä Heinäpään urheilukeskus, jossa on jalkapallokenttiä, palloiluhalli ja kesällä 2026 valmistuva 5 000 katsojan jalkapallostadion.

Äimäraution hevosurheilukeskuksessa on sekä Suomen vanhin samalla paikalla sijaitsevan ravirata että useita ratsu- ja ravitalleja.Ratsastus.net Oulun Ratsastajat on vireä kuusikymppinen Viitattu 23.6.2009

Kaupungin kasvaminen ja kehittyminen on merkinnyt vanhojen urheilualueiden katoamista. Kenties vanhin Oulun urheilualue Keskuskenttä Aleksanterinkadulla ja Tuiran kenttä ovat jääneet kerrostalojen alle. Toinen suuri sisäpalloiluhalli niin sanottu Ynnin kaarihalli purettiin tuomiokirkon vierestä hotelli- ja toimistokompleksin tieltä parikymmentä vuotta sitten. Nokian toimitalon tieltä Peltolasta raivattiin Piirin kentät, jolloin melkein puolet Oulun nurmipintaisista jalkapallokentistä katosi. Raksilan urheilukeskuksen paikalla olivat Pakkalan kentät, jotka hävitettiin tekojääradan ja pesäpallostadionin valmistuessa. Iinatin moottoriurheilurata poistetaan käytöstä ja siirretään Ylikiimingin Kokkokankaalle, kun Kaakkurin eteläinen asuinalue laajenee. Oulun urheilutalo purettiin vuonna 2023.

Tämän lisäksi Ruskon kaupunginosassa on Ruskotunturi-niminen laskettelukeskus.

Tunnetut kilpailut
Oulu on isännöinyt usein eri lajien arvokisoja, kuten yleisurheilun SM-kisoja, Kalevan Kisoja. Ne on järjestetty Oulussa viisi kertaa. Kaupunki on useaan kertaan isännöinyt pesäpallon arvo-ottelua Itä–Länttä. Oulu on toiminut jääpallon MM-kisojen pelipaikkana vuosina 1967, 1975 ja 2001 sekä 1969, jolloin Ruotsin kisojen yksi ottelu pelattiin Oulussa. Painin EM-kilpailut järjestettiin vuonna 1989. Kaupungissa on järjestetty lentopallon EM-kisat vuosina 1977 ja 1993. Lisäksi on pelattu jalkapallon, jääpallon, jääkiekon ja lentopallon maaotteluita. Yksi merkittävimpiä yksittäisiä otteluita lienee vuodelta 1980, kun OPS pelasi Liverpoolia vastaan 1–1-tasapelin.

Jääkiekkojoukkue Oulun Kärpät on pelannut Jääkiekon SM-liigassa kaudesta 2000–2001 lähtien, sitä ennen se oli sarjassa 1970- ja 1980-luvuilla. Kärppien saavutuksiin kuuluu kahdeksan Suomen mestaruutta, joista viimeisin on kaudelta 2017–2018.

Oulun NMKY:n urheilijat järjestävät joka syyskuu vuodesta 1966 juostun Oulun Juoksun. He järjestävät myös joka toukokuu vuodesta 1989 juostun Terwahölkkä ja -maraton -tapahtuman.

Iinatin moottoriurheilukeskuksessa on ajettu yleisen luokan JM-SM-kilpailut vuonna 2003.

 Katso myös 
 Pohjois-Pohjanmaan urheilu

 Lähteet 

 Aiheesta muualla 

 Liikunta ja ulkoilu Oulun kaupungin sivuilla

*